НК „РОДОЛЮБИЕ”
Празник на националното самосъзнание и непреходния български дух
На 12 ноември т.г. в столицата се състоя празничната церемония по награждаването на отличените в Националния ученически конкурс под наслов „Съединението прави силата”. За 23-та поредна година Национален клуб „Родолюбие”, основан през 1992 г. от видния български общественик Михаил Докторов, отправи предизвикателство към всички онези, които обичат България - нейното славно минало и прекрасна природа, почитат традициите и ги пазят живи. Тази творческа инициатива на НК “Родолюбие” умело съчетава учебната и извънкласната работа за патриотичното възпитание на подрастващите. Клубът има ос​новна цел: пробуждане и развитие на интереса на децата и учениците към българската история, бит, култура, материални и духовни ценности, към родната природа. Днес негов председател е д.ик.н. Янка Такева. 

Конкурсът традиционно се осъществява със съдействието на Министерството на образованието и науката, Историческия факултет на СУ “Св. Климент Охридски”, Синдиката на българските учители, ТАНГРА ТанНакРа ОБЩОБЪЛГАРСКА ФОНДАЦИЯ, Националния дворец на децата, Сдружението на преподавателите по история в България, Националния исторически музей и Националния военноисторически музей. Медийни партньори са в. „Учителско дело“ и в. „Аз Буки”.

Тази година 157 ученици от V до XII клас от цялата страна и български общности в чужбина участваха с разработки под формата на мултимедийна презентация, изследователски писмен проект или есе. Те твориха по теми, свързани с културно-историческото наследство по българските земи - хилядолетна духовна приемственост и достойно място в съвремието; приноса на българите в националната, общочовешката и регионалната история, национална идентичност, общочовешки ценности и др. Това бе възможност учениците да изразят своите познания, тълкувания и оценки за събития и личности по един от предложените тематични акценти, като ги разгледат на фона на европейски и световни процеси. До третото - национално ниво бяха допуснати 38 есета, 68 реферати (изследователски проекти), 29 презентации, както и 22 учителски разработки в конкурса „Мисия учител”, съпътстващ националния ученически конкурс.

Светлият празник бе открит от д.ик.н. Янка Такева, председател на СБУ и председател на Обществения съвет на НК „Родолюбие“. „Щастлива съм, че като председател на НК „Родолюбие” имам възможността да подпомагам политиките, насочени към възпитаване в родолюбие, които са изключително важни днес не само за младите хора в България, но за всички страни в Европа и света. Защото човек, за да бъде успяваща личност, трябва да обича семейството и близките си, своята страна, да има чувство за принадлежност към родния край и родина, да съхранява историческата памет, българското самосъзнание и идентичност, да има опората на своите родови корени. И затова е толкова значим Националният клуб „Родолюбие” и написаните редове по темата „Съединението прави силата”. Защото е важно да бъдем заедно, да се подкрепяме всички, когато имаме трудности и да успяваме. Съединението стои в основата на това, едно общество, една държава да преуспява, да бъде значима и забележима, независимо дали е в голямото европейско семейство или в глобалния свят” – подчерта в приветственото си слово г-жа Такева. Тя изрази гордостта си от конкурсните работи на учениците и на техните учители, които с цената на свободното си време, с много усилия и професионализъм са подпомогнали техния успех. Специална благодарност бе отправена към всички организатори и партньори на тази инициатива, на журито на конкурса, на председателите на НК „Родолюбие” през годините, сред които е и Ваня Кастрева, зам.-министър на образованието и науката, и специално към Величка Стойчева, директор на 18. СОУ „Уилям Гладстон” – домакин на празничната церемония. „На вас, успешните млади хора на България, желая здраве, много успехи и не забравяйте, във вашето СV да напишете, че сте получили грамота и награда от този конкурс, и от много други конкурси, в които участвате заедно с вашите учители, защото това ви отваря по-широко вратата към българските и международните университети. В глобалния свят, където и да отидете да учите, пазете родовата памет и ценностите на родолюбието. На добър час и нека Бог да ви благослови” - бе посланието към отличените ученици в двадесет и третото издание на Националния ученически конкурс под наслов „Съединението прави силата”.

Участниците и гостите в тържествената церемония бяха поздравени и от Ваня Кастрева. „Тази година е ключова в историята на българското образование. От десетилетие говорим, че трябва да променим нещо в нашето образование така че децата ни да се чувстват добре в училище и колегите ни да намерят професионално удовлетворение. Резултатите на нашите деца да бъдат съизмерими с резултатите на техните връстници в Европа. И това време дойде. Народното събрание, подкрепяно от екипа на МОН, прие нов закон за предучилищното и училищното образование. Настана време, в което ние трябва да изпълним със съдържание този закон през неговите държавни образователни стандарти. И да покажем същността на българската ни образователна система във всички нейни измерения, започвайки от ключовата фигура на учителя. Защото нормите на законодателя целят да защитят най-добре интереса на българския ученик. Но кой друг, ако не учителят, ще вдъхне живот на всяка разпоредба!“ - каза в експозето си г-жа Кастрева и изрази увереност, че „нашите деца, излизайки от училище, ще бъдат патриотите, градящи бъдещето, ще бъдат строителите на съвременна България“. Тя отправи благодарност към учителите за активното участие в конкурса и за това, че са намерили свои последователи на историческото знание сред учениците. 
Преди началото на церемонията по награждаването на отличените в двадесет и третото издание на Националния ученически конкурс под наслов „Съединението прави силата” се състоя събеседване с участниците, които имаха равен бой точки на конкурсните разработки. Националното жури на конкурса бе в състав: с председател Диана Илиева, заместник- председател на ОС на НК „Родолюбие” и учител по история в столичното 56. СОУ „Проф. Константин Иречек”, и членове: Пенка Костадинова, зам.-председател на УС на Сдружението на преподавателите по история в България, и Маринела Динева, учител по история в 144. СОУ „Народни будители” в гр. София.
Традиционно първи бяха огласени имената на отличените, на които съорганизатори и съмишленици на конкурса присъдиха специални награди. Сред тях бе Историческият факултет на СУ „Св. Климент Охридски“, който награди за разработка с изявен изследователски характер Десислава Господинова от Младежки център - Хасково с консултант Нели Арнаудова за проекта „Клокотнишката битка”. Наградата бе връчена от проф. Красимира Табакова с благодарност за прекрасния разказ за миналото, пресъздаден през погледа на младата участничка, съчетала уменията на съвременен историк и антрополог. 
Специалната награда на СБУ за активна и успешна цялостна работа на учителите Таня Трапова от ПМГ „Яне Сандански“ в гр. Гоце Делчев, Дора Давидова от СОУ „Крум Попов“ в гр. Левски и Ценка Кучева от Болградската гимназия бе връчена от неговия председател д.ик.н. Янка Такева. 
Българската генеалогична федерация „Родознание” отличи Трифон Попов от ГЧЕ „Езарх Йосиф I“ в гр. Ловеч за изследване на родовата история с проекта „Аз и моят род. Портфолио на родословието” с консултант Ана Андреева, както и Доротея Колева от ГПЧЕ „Екзарх Йосиф” в гр. Разград за реферата „Фамилията Икономови - да пренесеш духовността във времето” с консултанти Румяна Раденкова и Дияна Георгиева. Наградите бяха връчени от Антоанета Запрянова, председател на „Родознание”, с пожелание „да не забравяме народната си памет, за да съхраняваме българската идентичност и националните си добродетели“. 
Националният дворец на децата връчи награда на най-малкия участник, четвъртокласничката Аделина Йорданова от ОДК - гр. Шумен, за есето „По следите на едно писмо“ с консултант Валя Динева. Директорът на НДД Таня Досева връчи почетното отличие с думите „За мен е чест да бъда част от този празник на духовността и родолюбието, празник на българската памет, факти и събития и исторически личности които оживяха днес. Горда съм, че в България има толкова много талантливи деца и отговорни учители, родители и общественици, които откриват пътя за реализацията на младите талантливи хора в световен мащаб“.
ТАНГРА ТанНакРа ОБЩОБЪЛГАРСКА ФОНДАЦИЯ награди за оригинални разработки Явор Генчев от Националната априловска гимназия в гр. Габрово за реферата „Дързостта на първите “ с консултант Пенка Петрова и Елмира Асанова от ПГ „Васил Димитров” в гр. Мадан за реферата „Живот, изпълнен със страдания и сбъднати мечти” с консултант Милка Терзиева. Отличията бяха връчени от председателя на Фондацията Петко Колев, който изрази „дълбокото си удовлетворение и благодарност към СБУ и МОН за приноса им да превърнат конкурса в национално значима кауза с мощен обществен тласък за развитие на националното самосъзнание и непреходния български дух“. Г-н Колев представи Вечен Календар на българите за 2016 г. на тема „Приятели на България по света“. Той представя лична информация на бележите българи за дати и събития, съхранили българската историческа памет и делата на достойните българи. 
Доц. Петко Христов - директор на Института по етнология и фолклористика с музей към БАН, връчи награда за разработка с етнографска и етноложка насоченост на Габриела Иванова от Младежкия център - гр. Хасково за реферата „Обичаи и обредни хлябове от Хасковско“ с консултант Нели Арнаудова. Той поздрави участници и организатори за ролята им в запазването на националната ни идентичност чрез съхраняване на обичаи и традиции, оцелели във времето.
Международна фондация „Св. св. Кирил и Методий” отличи Кристина Балтаджиева от ПМГ „Яне Сандански” в гр. Гоце Делчев за презентацията „Славянската писменост и култура и мисията на славянския свят”. Наградата връчи Михаил Тачев, главен секретар на фондацията. Като отправи поздравления за уменията на участниците, г-н Тачев припомни значимостта на мотото на конкурса, обвързана със 130- годишнината от Съединението. 
Новост в тазгодишния конкурс е участието на ученици и учители от българските общности зад граница - Молдова, Испания, Чехия и Украйна. Държавната агенция за българите в чужбина (ДАБЧ) връчи специални награди на Юлия Стоянова от ОЗ Болградска гимназия за проекта „От корените до листата - родът Стоянови” с консултант Ценка Кучева; на Ксения Пилаева от Неделно училище „Джон Атанасов” в с. Преслав, Украйна, за презентацията „Великите българи от моето село” с консултант Любов Енчева; на учениците от Х клас от с. Паркани за презентацията „Паркани - преди и сега“. Бе отличена и учителката Марияна Димитрова от БСОУ „Д-р Петър Берон“, Прага за „Географско състезание - „По стъпките на св. Методий“. Наградите връчи Лили Спасова, старши експерт в ДАБЧ. Бе прочетен поздравителен адрес от председателя на Агенцията - Борис Ангелов с признателност за ролята на Националния конкурс при формиране на активна гражданска позиция за съхраняване на българската идентичност сред децата на сънародниците ни в чужбина.
Сдружението на общините в Република България удостои с отличия Симона Захариева и Траяна Петрова от СОУ „Васил Левски” в Севлиево за презентацията „Христо Спиридонов”, първият кмет на Севлиево” с консултант Росица Гетова. 
Специална награда от името на Националния военноисторически музей бе връчен от ст. експерт Деяна Костова на Боряна Цветанова от ГПЧЕ „Екзарх Йосиф” в Разград за реферата „Капитан Христо Бърдаров – героят, достойният офицер на България” с консултанти Румяна Раденкова и Дияна Георгиева. 
Институт по космически изследвания и технологии към БАН награди Десислава Христова от ПМГ ”Екзарх Антим І” в гр. Видин за презентацията „Българските космически постижения”. Почетна диплома и плакет й бе връчен от проф. Георги Сотиров - научен секретар на Института. Той поздрави участниците и сподели новината, че България е станала предприсъединителен член на Европейската космическа агенция с възможност за участие в бъдещи космически проекти.
Сдружението на преподавателите по история в България също връчи своя награда на Марияна Димитрова, учител по история и география в БСОУ „Д-р Петър Берон” - Прага, за представяне на добра педагогическа практика – географско състезание „По стъпките на св. Методий”. 
Със специална награда за мултимедиен продукт „С раница на гръб или с кола на път” бяха отличени Надежда Иванова и Преслава Иванова от СОУ „Васил Левски” в гр. Севлиево с консултант Иваничка Иванова. 
Преди тържественото награждаване на класираните участници, зам.-председателят на НК „Родолюбие” и председателят на журито Диана Илиева споделиха впечатленията си от тазгодишното издание на конкурса. „Удоволствието е да се запознаеш и оцениш знанията, уменията и таланта, на младите родолюбиви българи и да се възхитиш на любовта им към родината. Горда съм, защото България е държава на духа, който се пренася и извън границите й. Поклон пред всички участници от целия свят, носещи чувството за принадлежност, единение и гордост от факта, че са българи.“
Да бъдем силни, единни и благородни, да почитаме род и отечество, да познаваме миналото и да градим бъдещето с познание, морал и национално самосъзнание и самочувствие - това са основните принципи на мотото на XXIII конкурс, според чиито регламент участваха ученици от V до XII клас и бяха наградени в 3 категории: реферати, есета и презентации.
Наградите в категория Реферати връчиха д.икк.н. Янка Такева и Наталия Михалевска - зам.-председател на НК „Родолюбие“ и началник-отдел „Училищна система“ в Дирекция „Организация, контрол и инспектиране“ на МОН.
Във възрастова група V – VIII клас бяха отличени Елена Цанкова от ГПЧЕ „Екзарх Йосиф” в Разград за „Легенди и история на Момина чешма в Разград” с консултанти Румяна Раденкова и Гергана Георгиева. Мартин Пантелеймонов от ОУ „Св. св. Кирил Методий” в с. Дуранкулак за „115 години от бунта в Дуранкулак – повод за гордост на поколенията преди и след мен” с консултант Маргарита Тодорова и Виктория Стоянова от Школа по история и етнография към Младежкия център в гр. Хасково с консултант Недялка Арнаудова за „130 години от Съединението на България”. 
Във възрастова група IX - XII клас на първо място бе Светлана Бочева от ПМГ „Гео Милев” в гр. Плевен с консултант Анелия Ковачева за реферата „Католическата общност в Плевен в борба за възстановяване на културно-религиозната идентичност“. Второто място бе за Георги Йорданов от СОУ „Св. Паисий Хилендарски в гр. Дупница с консултант Маргарита Сапунджиева за „Духовните ценности на Балановия бесарабски български род”. На трето място бе отличена Елмира Асанова от ПГ „Васил Димитров“ в гр. Мадан с консултант Милка Терзиева за реферата „Живот, изпълнен със страдания и сбъднати мечти“. Поощрителна награда получи Павел Минчев от ГПЧЕ „Екзарх Йосиф” в гр. Разград с консултанти Румяна Раденкова и Дияна Георгиева за реферата „Съединението – феномен в българската история”, накто и учениците Ахмед Ахмедагов и Амир Бесимов от ПГ „ Васил Димитров“ в гр. Мадан с консултант Милка Терзиева за реферата: „Културни и природни забележителности на град Мадан“.
В категорията Есета (според получените от журито точки) награди получиха класираните на първо място: Във възрастова група V - VIII клас победител е Давид Мавродиев от 88. СОУ „Димитър Попниколов“ в гр. София с консултант В. Модкова за „Споделено с Ботев (или как „големите работи се вършат от малките хора”)“; Във възрастова група IX - XII клас победителите са Мирослава Грозева от МГ „Атанас Радев“ в гр. Ямбол с консултант Мирослава Иванова за „Монолог на неизкушения“ и Антония Патинова от ПМГ „Яне Сандански“ в гр. Гоце Делчев с консултант Таня Трапова за „Кирилицата – азбука на разширението и обединението”.
Наградите в раздел Презентации във възрастова група V - VIII клас бяха за: Цветелина Христова от 8. ОУ „Юрий Гагарин” в гр. Сливен с консултант Цвета Башева за „Символите на град Сливен“, Моника Джелепова от Школа по история и етнография към Младежкия център в Хасково с консултант Нели Арнаудова за „1160 години от създаването на българо-славянската азбука” и Никола Тодоров от СОУ „Христо Ботев” в гр. Тутракан с консултанти Радка Трифонова и Анна Георгиева за „Един маршрут от България”. 
Първо място във възрастова група IX - XII клас получи Ванеса Лазарова от СОУ „Хр. Ботев“ в гр. Септември с консултант Боряна Георгиева. Темата на нейната презентация бе: „История на храм „Св. свещеномъченик Харалампий”. На второ място се класира Десислава Господинова от Школа по история и етнография към Младежкия център в Хасково за „Сто години българско кино“ с консултант Нели Арнаудова. На трето място бе Стелиана Козарева от МГ „Константин Величков” в гр. Пазарджик с консултант д-р Ана Рабаджийска за „Българското участие в разгрома на хитлерофашизма”. 
С поощрителни награди си тръгнаха Александър Енчев от СОУ „Христо Ботев“ в гр. Тутракан с консултанти Радка Трифонова и Анна Георгиева; ученичката Стоянка Мирославова от СОУ „Васил Левски“ в гр. Севлиево с консултанти Росица Гетова и Ваня Ангелска и Христо Хинков от СОУ „Васил Левски” в гр. Севлиево с консултанти Росица Гетова и Ваня Ангелска. 
 Наградени за учителски разработки в категория „Добър педагогически опит“ в конкурса „Мисия учител” бяха: на първо място-Здравка Бакалска от СОУ „Д-р Петър Берон“, Пазарджик - „Това, на което ни учат в училище“, на второ място - Калинка Николова от СОУ „Максим Райков“, Дряново – „Недоволство и съпротива на транспортните работници в Дряновския край 1919 – 1931 г.“ и на трето място - Ана Андреева от ГЧЕ „Екзарх Йосиф І“, гр. Ловеч – „Създаване на портфолио за родословието“. В категория Есе бе отличена Елка Панайотова от Българско неделно училище „Бачо Киро“ в Алкоркон, Испания за „Мисия учител“. Останалите отличени учители получиха предметни награди и грамоти. 

Грамоти получиха и всички участници в конкурса, както и техните учители. Наградите за победителите бяха осигурени от издателствата ТАНГРА ТанНакРа, „Захари Стоянов“, „Изкуства“, Синдикат на българските учители и др. 
В края на празничното събитие председателят на СБУ д.ик.н. Янка Такева обяви темата на следващия конкурс: „Априлското въстание“. С благодарност за подкрепата, съпреживяването и единението по време на тази инициатива, г-жа Такева дари с енциклопедията „Българските светци“ проф. Тодор Танев, министър, и Ваня Кастрева, зам.-министър на МОН, както и Величка Стойчева, директор на 18. СОУ - домакин на значимото национално събитие.
Водещи на тържествената церемония по награждаването бяха Цветелина Василева от НДД и Иван Кънчев - зам.-председател на Обществения съвет на НК „Родолюбие“ и експерт в Централата на СБУ. 
Великолепните изпълнения на учениците Божидар, Йоана, Стелияна и Ивона от 144. СОУ „Народните будители“ в София потопиха в магията на фолклора гостите, изпълнили залата на елитното столично училище.
Ивайла ВАСИЛЕВА, Таня ЛЕОНИДОВА 

